**POROČILO O IZMEJAVI NA ARTESIS PLANTIJN V ANTWERPNU V PRVEM SEMESTRU V 2018/19**

**Kako ste bili zadovoljni z izmenjavo in zakaj?**

Z izmenjavo je težko biti nezadovoljen, saj se v vsakem primeru veliko naučiš – tako iz dobrih kot tudi tistih, malo manj dobrih dni. In ravno to je tudi poglavitni razlog, zakaj sem s tovrstno izkušnjo tako zadovoljna. Pridobila sem veliko več, kot sem si pred odhodom v Belgijo sploh predstavljala.

**Ste imeli redna predavanja v angleščini ali samo občasne konzultacije?**

Celoten program je v angleščini. Imeli smo redna predavanja, poleg tega pa tudi precej skupinskega dela, brez prisotnosti profesorjev.

**Kako bi ocenili kakovost študija? Kakšni so bili profesorji? Bi kateri predmet/profesorja posebej pohvalili/skritizirali?**

Pred odhodom na izmenjavo sem se veliko pogovarjala z drugimi študenti, ki so tedaj že imeli izkušnjo izmenjave. Nobeden od njih ni v svojih pripovedih kaj preveč besed posvečal samemu študiju – več ali manj so bile zgodbe fokusirane na zabavo, druženje z novimi prijatelji ter potovanji. Na podlagi njihovih pripovedovanj sem začela besedo Erasmus stereotipno povezovati z zabavo in seveda pričakovala, da bom podobno izkušnjo pridobila tudi sama. Vendar pa sem med mojim bivanjem v mestu Antwerpen veliko časa posvetila študiju in sem za to neizmerno hvaležna. Študij me je presenetil nad vsemi pričakovanji, kljub temu da je bilo včasih naporno. Navdušena sem bil nad vsem – od programa, ki ga ponujajo za tuje študente, do odnosov profesorjev do nas. Še posebej navdušena sem bila nad predmetom Interdisciplinary project work, kjer sem pridobila veliko koristnega in uporabnega znanja, ki sicer ni neposredno povezan s socialnim delom, vendar ga bom kljub temu lahko dobro uporabila tudi v tej stroki. Pri vseh predmetih mi je bila všeč kombinacija teoretičnega in praktičnega dela.

Kljub temu pa sem imela več kot dovolj časa tudi za zabavo, druženja in potovanja. Nimam občutka, da sem bila zaradi obsežnosti študija za karkoli prikrajšana – le čas si moraš pravilno razporediti in biti dovolj samodiscipliniran.

**Kakšni so življenjski stroški v primerjavi s temi v Sloveniji? Koliko je treba imeti za namestitev?**

Življenjski stroški so v primerjavi s Slovenijo višji, vendar ni prehudo. Že v prvem tednu so nam v šoli povedali za trgovine, ki so cenovno prijaznejše za študente. Med drugimi sta med njimi tudi Lidl in Aldi (Hofer). Sama sem za sobo plačevala 300 €/mesec, z vključenimi stroški. Imela sem svojo sobo v hiši, kjer nas je živelo 10 (5 Erasmus študentov ter 5 belgijskih). Upam si trditi, da sem imela eno izmed cenejših sob v mestu, saj sem med pogovori z drugimi študenti ugotovila, da so ostali v povprečju za sobe plačevali med 400 in 500 €. Še posebej dragi so v Antwerpnu študentski domovi (450–500 €).

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

Ustanova je zelo velika in nova, tako da tvojo pozornost pritegne že njena vizualnost. Za tuje študente so precej odprti, samo v našem programu nas je bilo približno okoli 25. Sama sem imela priložnost spoznati tudi domače študente, saj so z nami sodelovali pri projektih. Dva belgijska študenta sta imela celo možnost, da celoten semester (vse predmete) obiskujeta in opravita z Erasmus študenti, kar se mi zdi res super ideja in dobra priložnost za domače študente!

**Kakšno je mesto? Kako je bilo poskrbljeno za obšolske dejavnosti?**

Prva beseda, na katero pomislim ob mestu Antwerpen, je multikulturnost. Je drugo največje multikulturno mesto (prvo je Amsterdam), saj v njem prebiva približno kar 160 različnih narodnostni. Mesto, ki nikoli ne počiva, ima posebno energijo. Jaz sem se ga zelo navadila, ga vzljubila in uživala vsak trenutek bivanja v njem.

Za obšolske dejavnosti je zelo dobro poskrbljeno in cenovno ugodno – od športa do kulture, karkoli si želiš.

**Kaj priporočate študentom, ki nameravajo iti na študij tja?**

Še posebej rada bi spodbudila študente, ki si na izmenjavo želijo, vendar še niso zbrali dovolj poguma. Občutek, ko premagaš strah in sam sebi dokažeš, kaj vse zmoreš, je neprecenljiv! Izkoristi priložnost in poskusi!

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?«**

Seveda! l.ravselj@gmail.com